Imtella' Marzu 15, 2021 Għaddejjin protesti kbar fl-Awstralja wara allegazzjonijiet ta' nisa li ġew stuprati minn persuni f'karigi pubbliċi għolja. Il-protesti qed ikunu deskritti bħala l-ikbar moviment favur id-drittijiet tan-nisa li qatt ingħaqad f'dan il-pajjiż. Il-protesti bdew il-ġimgħa l-oħra meta l-Avukat Ġenerali Christian Porter żvela li kien ġie investigat b'rabta ma' allegazzjoni ta' stupru li seħħ fl-1988, bl-allegata vittma li mietet is-sena li għaddiet. Il-Pulizija qalet li ma sabitx biżżejjed evidenza biex tieħu passi kontra Porter, bid-dimostranti jappellaw li ssir inkjesta separata; talba li s'issa ma ntlaqgħetx mill-Prim Ministru Scott Morrison. Każ ieħor ta' allegat stupru li ħeġġeġ in-nar tal-protesti kien dak ta' Brittany Higgins, li x-xahar li għadda żvelat li kienet ġiet stuprata sentejn qabel minn kollega f'uffiċċju ta' ministru fil-Parlament. Higgins qalet li l-istorja tagħha għamlet daqstant ħoss għax fakkret lin-nisa fir-realtà kiefra li jekk l-istupru seħħ fil-Parlament, jista' jseħħ kullimkien.